REPUBLIKA SRBIJA

Odbor za dijasporu i Srbe u regionu

09 Broj: 06-2/458-15

01. decembar 2015. godine

B e o g r a d

Z A P I S N I K

SA DVANAESTE SEDNICE ODBORA ZA DIJASPORU I SRBE U REGIONU

Sednica je održana u četvrtak, **12. novembra 2015**. godine u sali III Doma Narodne skupštine sa početkom u **10.10 časova**.

Sednicom je predsedavao Miodrag Linta, zamenik predsednika Odbora.

Sednici su prisustvovali sledeći članovi Odbora: Milan Stevanović, prof. dr Marko Atlagić, Nebojša Berić, Nenad Nikolić, dr Aleksandar Peranović; Bratimir Vasiljević, Dušan Stupar, Siniša Maksimović, Marjana Maraš, Jovana Jovanović, Milorad Stošić, Goran Bogdanović, dr Branko Đurović, Marija Jevđić i Aleksandar Čotrić.

Sa sednice opravdano odsutan Milan Đurica.

Pored članova Odbora sednici su prisustvovali : Milan Čobanov, potpredsednik Centralnog saveta Srba u Nemačkoj, Olivera Pantović, predstavnik Nemačke organizacije za tehničku saradnju GIZ i Marko Pavlović, predstavnik Organizacije srpkih studenata u inostranstvu OSSI.

Predsedavajući je pozdravio sve prisutne i u elektronskom sistemu konstatovao da postoji kvorum za rad i odlučivanje i predložio sledeći

D n e v n i r e d:

1. Izbor predsednika Odbora
2. Informacija o aktivnostima članova Odbora
3. Izveštaj o poseti delegacije Odbora Republici Sloveniji u periodu od 07-09. oktobra 2015. godine
4. Srpska dijaspora u Nemačkoj (Milan Čobanov, potpredsednik Centralnog saveta Srba u Nemačkoj)
5. Razno

Pošto nije bilo predloga za izmenu i dopunu dnevnog reda, pristupilo se glasanju i

Dnevni red je usvojen jednoglasno.

Pre prelaska na rad po tačkama dnevnog reda, predsedavajući je podsetio da su članovi Odbora blagovremeno dobili Zapisnik sa 11.sednice Odbora. Na predloženi Zapisnik nije bilo primedbi i usvojen je jednoglasno.

Po prvoj tački dnevnog reda Miodrag Linta je dao nekoliko uvodnih napomena i predložio narodnog poslanika Gorana Bogdanoća za predsednika Odbora za dijasporu i Srbe u regionu. Drugih predloga nije bilo. Nakon izjašnjavanja, konstatovano je da je Goran Bogdanović jednoglasno izabran za predsednika Odbora za dijasporu i Srbe u regionu.

Po drugoj tački dnevnog reda javio se Milan Stevanović, član Odbora, koji je ukazao najpre na mali broj održanih sednica Odbora, zatim na potrebu da se na sednice poziva predstavnik Ministarstva spoljnih poslova i s tim u vezi podsetio da ministar spoljnih poslova nije prisustvovao ni jednoj sednici Odbora. Kada su u pitanju službena putovanja i posete na poziv predstavnika dijaspore i Srba u regionu , istako je da bi u buduće trebalo da se praktikuje da Odbor razmatra i odlučuje o sastavu delegacije. U diskusiji su povodom ove tačke učestvovali članovi Odbora: Nebojša Berić, prof.dr Marko Atlagić, Bratimir Vasiljević i dr Aleksandar Peranović.

Miodrag Linta je podsetio da su članovi Odbora blagovremeno primili beleške sa sastanaka, održanih u periodu između dve sednice Odbora i ukazao na nekoliko segmenata u vezi sa izveštajima o posetama realizovanim u svojstvu zamenika predsednika Odbora u toku 2015. g.

Aleksandar Čotrić, član Odbora je podsetio prisutne da se u vezi napada, koji se pre nekoliko dana dogodio u Zagrebu, kada su neidentifikovani počinioci fizički napali malolentne učenike Srpske pravoslavne opšte gimnazije „Kantakuzina“ Katarina Branković, kao i na zgradu gimnazije, Odbor za dijasporu i Srbe u regionu treba najoštrije da osudi i da se tim povodom oglasi saopštenjem na sajtu NS nakon sednice, sa čime se Odbor složio, a da se od MSP očekuje da uputi protesnu notu Republici Hrvatskoj ovim povodom.

U okviru treće tačke dnevnog reda za reč se javio Milorad Stošić, član Odbora, koji je na početku izlaganja podsetio prisutne da su Izveštaj o poseti tročlane delegacije Odbora Republici Sloveniji blagovremeno primili i ukazao na nekoliko segmenata, ističući susret sa uspešnim srpskim privrednikom, koji živii u Sloveniji, koji bi želeo da investira u seoski turizam u Vučju i okolini uz adekvatne uslove i sigurnost investiranja. Stošić je u daljem izlaganju naglasio da je lično uspeo da obezbedi i pošalje jedan kontigent knjiga (dečje literature na srpskom jeziku i ćiriličnom pismu) u skladu sa zahtevom predstavnika srpskih društava u Sloveniji, a u svrhu opremanja biblioteke u Ljubljani. Aleksandar Čotrić, član Odbora je u diskusiji, povodom ove tačke podsetio prisutne da je na prošlogodišnjem konkursu Uprave za saradnju s dijasporom i Srbima u regionu, Udruženje izdavača i knjižara Srbije dobilo značajna sredstva upravo za tu namenu, te bi bilo dobro da se zahteva izveštaj o utrošku dobijenih sredstava Udruženja izdavača i knjižara Srbije. U diskusiji je povodom ove tačke učestvovao Siniša Maksimović, član Odbora, nakon čega se Odbor izjasnio i jednoglasno usvojio Izveštaj o poseti tročlane delegacije Odbora R.Sloveniji u periodu od 7-9 oktobra 2015. godine.

Povodom četrvte tačke dnevnog reda, Miodrag Linta je informisao Odbor o dosadašnjoj saradnji Odbora sa Centralnim savetom Srba u Nemačkoj, a potom dao reč Milanu Čobanovu, potpredsedniku Centralnog saveta.

Milan Čobanov je u svojoj prezentaciji predstavio integracioni stepen Srba u Nemačkoj, stepen organizovanosti i institucionalnog prisustva , njihovo participiranje u političkom i kulturnom životu u Nemačkoj. Čobanov je govorio o pitanjima pokretanja društvenih procesa u cilju očuvanja identiteta, osmišljavanja kulturnih sadržaja, školske i profesionalne integracije, kao i solidarne brige oko nemoćnih i prihvatanja novopridošlih Srba u Nemačku. On je predstavio starosnu strukturu Srba koji žive u Nemačkoj, broj Srba koji su primili nemačko državljanstvo, pri čemu je posebno naglasio potrebu za investiranjem u obrazovanje dece. Ovo zapaženje u vezi sa potrebom investiranja u obrazovanje objasnio je trenutnim indikatorima, a koji se odnose na branšu u kojoj Srbi rade u Nemačkoj, na profesionalni status, kao i na nivo obrazovanja njihove dece druge i treće generacije. Čobanov je podsetio da je realnost da se najveći deo Srba koji živi u Nemačkoj, za stalno naselio u Nemačkoj, da se migracija iz Srbije u Nemačku nastavlja, kao i da je Nacionalni integracioni plan SR Nemačke šansa za Srbe. Čobanov je pojasnio ulogu organizacija migranata u stvaranju multikulturnog društva Nemačke, a potom bliže predstavio sadržaj rada Centralnog saveta Srba u Nemačkoj. On je naglasio da se CSS bavi sagledavanjem situacije i zastupanjem interesa Srba koji žive u Nemačakoj. Centralni Savet Srba karakterišu aktivno i konstruktivno učešće u integracionom procesu u nemačko društvo, bez gubljenja nacionalnog identiteta i kao samosvesni doprinos Srba u izgradnji jednog multikuluturalnog društva; održavanje, gajenje i unapređivanje, tradicije, jezika, istorije ; izrada dokumentacije o srpskoj migraciji u Nemačkoj; unapređivanje i jačanje saradnje između regionalnih i saveznih organizacija Srba i njihovo povezivanje sa drugim organizacijama, javnim ustanovama i političkim strukturama u Nemačkoj. Centralni savet Srba u Nemačkoj karakteriše i sprovođenje zajedničkih projekata na saveznom i pokrajinskom nivou; podržavanje i unapređenje političkih, ekonomskih i kulturnih odnosa između SR Nemačke i EU s jedne i Republike Srbije s druge strane. On je istakao neophodne aktere u procesu srpsko-nemačkih odnosa, kao što su: nemačko-srpska industrijska komora; savez srpskih preduzetnika u Nemačkoj; nemačko-srpsko udruženje privrednika; nemačko-srpska zadužbina; nemačko-srpski institut; kulturni centar Srbije u Nemačkoj; Centar za istraživanje srpske dijaspore; nemačko-srpsko/srpsko-nemačko društvo. S tim u vezi je pojasnio mogućnosti povezivanja i saradnje u različitim oblastima. Dr Aleksandar Peranović, član Odbora je u diskusiji je po ovom pitanju zamolio za bliža pojašnjenja u vezi sa šansama i mogućnostima kada je poljoprivreda u pitanju i povezivanje i saradnja, recimo, na relaciji Mačva-Bradenburg. Milorad Stošić, član Odbora je u okviru diskusije izneo predlog i postavio pitanje u vezi sa mogućnostima zajedničke izgradnje geronto-centara u Srbiji. Čobanov je naglasio da je Centralni savet Srba u Nemačkoj politički i religiozno neutralna organizacija. U daljem izlaganju je istakao da je neophodna obuka i profesionalizacija aktivista u organizacijama doseljenika. Čobanov je na kraju podvukao da je profesionalizacija rada sa dijasporom neophodna i u tom smislu zatražio podršku Odbora da se u okviru konzulata/DKP instalira ono što je nekad bio drugi i treći sekretar za kulturu i sl. (grci, turci, španci imaju tzv. atašei za dijalog-to su ljudi koji se uzimaju iz dijaspore, ljudi koji godinama žive u tim zemljama) to bi bili tzv. „oficiri za vezu“ između matične zemlje, dijaspore i nemačkih političkih struktura, koji bi se kao profesionalci samo tom temom bavili i koji bi bili angažovani u okviru naših DKP i postavljani i finansirani od strane MSP Srbije.

Prof. dr Branko Đurović, član Odbora je pohvalio prezentaciju, koja je po njegovim rečima bila i sveobuhvatno predavanje o migrantima i migraciji. On je istakao da se Odboru kroz ovu prezentaciju otvara mogućnost da sagleda u kojoj etapi može da se involvira i aktivnije učestvuje u realizaciji strateških ciljeva i time pomogne našim ljudima kako u regionu, tako i u dijaspori.

Pod tačkom Razno, predsedavajući je obavestio članove Odbora da će Odbor 19.novembra 2015.g. biti domaćin delegaciji Parlamenta Rumunije i pozvao ih da prisustvuju ovom sastanku.

Sednica je završena u 13,00 časova.

SEKRETAR ODBORA PREDSEDNIK ODBORA

Vesna Matić Vukašinović Goran Bogdanović